

**KPM- 2016/06**

Në mbështetje të Nenit 3, paragrafi 2, pika 6 dhe 11, të Ligjit për Komisionin e Pavarur të Medieve Nr. 04/L-44 dhe Ligjit Nr. 05/L-027 për Dixhitalizimin e Transmetimeve Radiodifuzive Tokësore, KPM miraton këtë:

**RREGULLORE PËR OPERATORIN E MULTIPLEKSIT**

**Neni 1**

**QËLLIMI**

Kjo rregullore përcakton të drejtat dhe obligimet, kushtet dhe termet e përgjithshme si dhe kriteret që kërkohen të zbatojnë operatorët e multipleksit të licencuar nga KPM-ja, përfshirë ofrimin e kapaciteteve të mjaftueshme për ofruesit e shërbimeve mediale.

**Neni 2**

**FUSHËVEPRIMI**

Kjo rregullore do të zbatohet për të gjithë të licencuarit që operojnë si operator multipleksi në pajtim me Ligjin e KPM-së dhe Ligjin për Dixhitalizim.

**Neni 3**

**PËRKUFIZIMET**

1. **Operatori i Multipleksit (MUX-it)** - personi juridik që ofron infrastrukturën teknike për shpërndarjen tokësore të programeve dixhitale dhe shërbimet suplementare për transmetimin dixhital të të dhënave;
2. **Multipleksi** – (në tekstin e mëtejmë “MUX”) një set i standardizuar i sinjaleve dixhitale, i shprehur në Mbit/s (Mega-bit-për-sekondë), që përmban disa programe televizive dhe/ose të radios dhe/ose të dhëna të tjera, të cilat transmetohen dhe emetohen në të njëjtën kohë dhe në mënyrë të thurur;
3. **Multipleks me mbulim nacional** –Operatori i MUX-it i licencuar nga KPM, i cili përmes Planit të Frekuencave për Transmetim Tokësor Televiziv Dixhital në Republikën e Kosovës mbulon tërë territorin e Republikës së Kosovës.
4. **Multipleks me mbulim regjional** –Operatori i MUX-it i licencuar nga KPM, i cili përmes Planit të Frekuencave për Transmetim Tokësor Televiziv Dixhital në Republikën e Kosovës mbulon tërë territorin në zonën përkatëse.
5. **Multipleksi me mbulim të nënzonës Prishtina** - një operator i multipleksit i licencuar nga KPM, i cili përmes Planit të Frekuencave për Transmetim Tokësor Televiziv Dixhital në Republikën e Kosovës mbulon tërë territorin e nënzonës përkatëse.
6. **Shërbimi medial audiovizuel (“SHMA”)** - shërbimi i cili është nën përgjegjësinë editoriale të ofruesit të shërbimeve programore dhe parim kryesor i së cilës është ofrimi i programeve me qëllim që të informojnë, argëtojnë apo të edukojnë gjithë publikun përmes rrjeteve të komunikimeve elektronike.
7. **Shërbimi medial audio (SHMA) –** shërbim i cili është nën përgjegjësinë editoriale të ofruesit të shërbimit medial audio dhe parimi kryesor i të cilit është ofrimi i programeve, me qëllim që të informojë, argëtojë apo edukojë gjithë publikun, përmes rrjetave të komunikimeve elektronike. Shërbimi medial audio është ose një radio transmetim, një shë**r**bim medial audio me kërkesë apo komunikim komercial në shërbimet mediale audio.
8. **Ofruesi i shërbimeve mediale (OSHM)** – personi fizik ose juridik që ka përgjegjësi redaktuese për përzgjedhjen e përmbajtjes së programeve audio apo audiovizuale të shërbimit mediatik audiovizual dhe i cili përcakton mënyrën se si ato do të organizohen.
9. **Televizioni Tokësor Dixhital** – sistem televiziv me anë të të cilit programet televizive ju transmetohen përdoruesve me anë të mjeteve radio tokësore përmes multipleksit, në pajtim me standardin dixhital televiziv;
10. **Licencë** - leja e dhënë nga KPM-ja për operatorin e multipleksit për të ushtruar aktivitet transmetimi në Republikën e Kosovës.
11. **I** **Licencuar** - personi juridik i licencuar nga KPM për të vepruar si operator multipleksi.
12. **DVB-T2** (Digital Video Broadcasting-Terrestrial) – Video Transmetimi Dixhital Tokësor;
13. **H.265/HEVC** – standard i kompresimit të të dhënave audio dhe video;
14. **Rrjet me Një Frekuencë të Njëjtë** **( Single Frequency Netëork - SFN)** – Rrjet i transmetuesve të sinkronizuar që përhapë sinjale të njëjta në të njëjtin kanal të transmetimit;
15. **Brezi** **VHF**– Brezi 174-230 MHz;
16. **Brezi UHF**– Brezi 470-862 MHz;
17. **Plani i frekuencave të transmetimit** – plani i frekuencave të radio transmetimit ose të transmetimit televiziv të caktuara nga autoriteti kompetent për telekomunikim për Komisionin e Pavarur i Mediave dhe që menaxhohet nga Komisioni i Pavarur i Mediave;
18. **ITU** – Unioni Ndërkombëtar i Telekomunikacionit;
19. **EPG** – Udhëzuesi Elektronik Programor;
20. **LCN** – Renditja Logjike e Kanaleve;
21. **CAM** (Conditional Access Module) – Modul për Qasje të Kushtëzuar;
22. **Televizioni me kualitet standard** (**SDTV)** - shërbimi i fotografisë dhe zërit të cilësisë standarde, në pajtim me rekomandimet relevante të Unionit Ndërkombëtar për Telekomunikacion (rekomandimet e ITU-së);
23. **Televizioni me kualitet të lartë (HDTV)** – shërbimi që ofron fotografi dhe zë me cilësi më të lartë sesa cilësia standarde, duke i shtuar numrin e linjave analizuese për fotografi, duke ndryshuar metodën e analizës së fotografisë, duke e rritur proporcionin e faqeve të fotografisë në 16:9, si dhe duke i ndryshuar karakteristikat kolorometrike të fotografisë, në pajtim me rekomandimet.
24. **Set-up-box (STB) –** pajisje e veçantë për pranimin, dekodimin dhe transformimin e sinjalit televiziv digjital në një formë të përshtatshme për reproduktimin e fotografisë, zërit dhe të dhënave tjera.

**Neni 4**

**DISPOZITAT E PËRGJITHSHME**

1. I licencuari është i autorizuar të përdorë frekuencat në përputhje me parametrat teknike dhe zonën e mbulueshmërisë të përcaktuar në Licencë.
2. I licencuari obligohet të veprojë sipas rregullave të përcaktuara lidhur me përdorimin e spektrit radiodifuziv, në pajtim me Planin e Frekuencave për Transmetim Tokësor Dixhital në Republikën e Kosovës si dhe standardet e ITU-së që përcaktojnë DVB-T2 dhe H.265/HEVC.
3. Shtrirja e mbulueshmërisë në nivel nacional, regjional dhe nënzonën Prishtina nga ana e Operatorit të MUX-it duhet të bëhet sipas sistemit të Rrjetit me Një Frekuencë të Njëjtë (tani e tutje SFN).
4. I licencuari duhet të paguajë taksë vjetore në bazë të tarifave të përcaktuara me akt nënligjor të KPM-së.
5. Kapaciteti i MUX-it gjithashtu mund të përdoret edhe për shërbimet shtesë që kanë të bëjnë me transmetimin: titrat, EPG, transmetimet dixhitale audio dhe teleteksti. Për këto shërbime nuk do të tejkalohet 20% e kapacitetit të përgjithshëm të MUX-it.
6. Në rast se operatori i MUX-it është në të njëjtën kohë edhe OSHM, KPM do të përcaktojë rregulla për mbajtjen e llogarive të ndara për të evituar monopolin dhe për të siguruar konkurrencë të drejtë dhe të paanshme në tregun medial.

**Neni** **5**

**KUSHTET E PËRGJITHSHME**

1. I licencuari duhet në çdo kohë të respektojë dispozitat e konventave ndërkombëtare të telekomunikacionit, Marrëveshjet e Unionit Ndërkombëtar të Telekomunikacionit (ITU) si dhe aktet tjera përkatëse të zbatueshme në Republikën e Kosovës.
2. Para qasjes në kapacitetin e multipleksit të ndarë, programet e OSHM duhet të kodohen nga MUX-i në pajtim me standardin kodues të ITU–T-së H.265/HEVC.
3. Operatori i MUX-it në një zonë të veçantë gjeografike është i obliguar t’u sigurojë të gjithë ofruesve të shërbimeve mediale kushte të barabarta dhe jo-diskriminuese të qasjes në multipleksin që menaxhohet nga operatori i MUX-it, në kuptim të së drejtës për të shpërndarë programe, duke shfrytëzuar teknologji transmetuese radio difuzive dixhitale në zonën gjeografike relevante.
4. I licencuari obligohet që të shfrytëzojë kapacitetin dixhital duke përfshirë kushte të përshtatshme që të paktën 50% të kapacitetit total të MUX-it të jetë në dispozicion për ofrimin e ofruesve të shërbimeve mediale të programeve free-to-air.
5. I licencuari nuk mund të ndryshojë kapacitetin e përcaktuar nga KPM për shpërndarje të programeve që shfrytëzojnë teknologji për televizion me rezolucion të lartë (HD) pa miratim të KPM-së. Kapaciteti i rezervuar për teknologji për televizion me rezolucion të lartë (HD) do të vihet në dispozicion në kushte të barabarta dhe jodiskriminuese për transmetimin dhe shpërndarjen e programeve të të gjithë OSHM-ve.
6. I licencuari obligohet të ofrojë shërbime në pajtim me standardet teknike të përcaktuara me Pakon e Licencës së KPM-së.
7. I licencuari obligohet të sigurojë mbulueshmëri sipas kategorisë së mbulimit.
8. I licencuari obligohet të zbatojë Rregulloren për Renditje Logjike të Kanaleve.

**Neni 6**

**KUSHTET TEKNIKE**

1. Operatori i MUX-it do të përdorë standardin DVB-T2, H.265/HEVC me kapacitet prej 50.59 Mbit/s, i cili mundëson akomodimin deri në 18 kanale SD apo deri në 6 kanale HD.
2. Set-up box-ët e ofruar për pranim të sinjalit duhet të kenë standardet minimale si:
	1. kompatibilitet për pranim të sinjalit DVB-T2, H.265/HEVC;
	2. pranimin e brezit frekuencor VHF 174-230 MHz dhe UHF 474-862 MHz;
	3. demodulimin COFDM QPSK/16QAM/64QAM/256QAM;
	4. përkrahje të LCN (renditjes logjike të kanaleve);
	5. përkrahje të CAM;
	6. përkrahje të EPG;
	7. përkrahje të teletekstit, titrimit, shumëllojshmërisë së gjuhës; dhe
	8. përkrahje të videove standardeve SD dhe HD.

**Neni 7**

**UDHËZUESI ELEKTRONIK I PROGRAMIT (EPG)**

1. Operatori i MUX-it MUX-it duhet të ofrojë për përdoruesit mundësinë e qasjes në shërbimet e EPG. Këto shërbime u mundësojnë përdoruesve që, me anë të telekomandës televizive, të kërkojnë në menytë e informacioneve sipas orareve duke përzgjedhur dhe duke u informuar për kohën, titujt, kanalet apo zhanret e programeve.
2. Operatori i MUX-it duhet vazhdimisht të përditësojë udhëzuesin elektronik programor në mënyrë që përdoruesit të kenë qasje në informata.

**Neni 8**

**OBLIGIMET E OPERATORËVE TË MUX-IT NDAJ OSHM-VE**

1. I licencuari obligohet që të sigurojë kushte të drejta, të barabarta dhe jo-diskriminuese për qasje në MUX, për të gjithë ofruesit e shërbimeve mediale të licencuara nga KPM.
2. I licencuari obligohet që të përfshijë në MUX vetëm OSHM-të e licencuara nga KPM-ja.
3. Përcaktimi i çmimit për përfshirje në MUX do të bëhet në bazë të kalkulimit të kapacitetit të shërbimit të hapësirës (Mbit/s).
4. Për çdo ndryshim të shërbimeve ndaj OSHM-ve i licencuari obligohet të marrë miratim paraprak nga KPM-ja.
5. I licencuari obligohet të përfshijë në MUX të gjithë OSHM-të e licencuara nga KPM për transmetim analog për bartje të detyrueshme sipas Nenit 18 të Ligjit për Dixhitalizim si dhe aktit nënligjor të KPM-së.

**Neni 9**

**ZBATUESHMËRIA PËR PRONËSINË E HUAJ**

Pronësia e huaj e një operatori të MUX-it lejohet vetëm në rastin e kompanive komerciale të regjistruara ligjërisht në Republikën e Kosovës në përputhje me ligjet e aplikueshme.

**Neni 10**

**KOHËZGJATJA DHE RIPËRTËRITJA E LICENCËS**

## Në pajtim me nenin 21, paragrafi 1 pika 2.1 të Ligjit të KPM-së, kohëzgjatja dhe ripërtëritja e licencës për operator të MUX-t do të jetë 10 vite.

**Neni 11**

**BARTJA E LICENCËS**

1. Licenca e KPM-së mund të bartet tek një palë tjetër vetëm me miratimin paraprak me shkrim nga KPM-ja.
2. Kërkesa për ndryshimin e pronësisë së Licencës së KPM-së do shqyrtohet në pajtim me procedurat e përcaktuara nga KPM.

**Neni 12**

**TARIFAT**

I licencuari obligohet të paguajë tarifën vjetore për licencë të multipleksit të përcaktuar me akt të veçantë të KPM-së.

**Neni 13**

**RAPORTIMI**

I licencuari është i obliguar t’i paraqes KPM-së raportin vjetor përkitazi me veprimtarin e tij, në pajtim me legjislacion përkatës në fuqi.

**Neni 14**

**SANKSIONET**

Për shkelje të kësaj Rregulloreje KPM do të ndërmerr masat ligjore të përcaktuara me legjislacion përkatës në Republikën e Kosovës.

**Neni 15**

**HYRJA NË FUQI**

Kjo rregullore hyn në fuqi në ditën e nënshkrimit.

\_\_\_\_\_\_\_\_\_\_\_\_\_ \_\_\_\_\_\_\_\_

**Adnan MEROVCI Data**

**Kryetar**

**Komisionit i Pavarur i Mediave**